Rekordstrødde gater gir dårlig luft i flere byer på Østlandet

For ellevte dag er det varslet så dårlig luftkvalitet i Oslo at det innebærer en «betydelig helserisiko». Mange andre byer på Østlandet opplever det samme.

For 11. dag på rad er det dårlig luftkvalitet i Oslo. Håkon Mosvold Larsen / NTB scanpix

NTB

19. apr. 2018 09:58 Sist oppdatert 19. april 2018

Luftkvaliteten reduseres av svevestøvet fra de store mengdene grus og strøsand som er brukt vinter, melder Dagsavisen.

– I alle de årene jeg har fulgt med på disse varslene, kan jeg ikke huske at det noen gang har vært så mange dager med rødt varsel uten opphold, sier stortingsrepresentant Jan Bøhler i Ap.

Les også 38.000 tonn grus skal fjernes fra gatene. Se når det blir rent der du bor.

Totalt ble det brukt 38.000 tonn grus på glatte veier og fortauer i Oslo denne vinteren.

Også i Bærum, Elverum, Gjøvik, Lillehammer, Drammen, Hamar, Grenland og Lørenskog er det varslet rødt forurensingsnivå.

– Vi er inne i «svevestøvsesongen» fordi snø og is smelter. Alt som er lagret i snøen som følge av piggdekkbruk og strøing gjennom hele vinteren, slipper ut, tørker og virvles opp, svarer kommunikasjonssjef Christine F. Solbakken i NILU.

Så lenge rødt varsel gjelder, gir Folkehelseinstituttet følgende råd til folk i Oslo: Barn med luftveislidelser som astma og bronkitt, bør redusere utendørsaktiviteten og unngå de mest forurensede områdene. Det samme gjelder voksne med alvorlige hjertekar- eller luftveislidelser.